SET ปิดเช้ารูดหนัก 13 จุด หลุดระดับ 1,800 จุด วิตกภาษีการค้าสหรัฐฯทำค่าเงินปั่นป่วน
SET ปิดเช้ารูดหนัก 13 จุด หลุดระดับ 1,800 วิตกภาษีการค้าสหรัฐฯทำค่าเงินปั่นป่วน 
5 มี.ค. 2561

ผู้สื่อข่าวรายงานว่า ดัชนีตลาดหุ้นไทย SET ปิดเช้านี้ (5 มี.ค.) ระดับ 1,799.35 จุด ลดลง 12.63 จุด (-0.70%) มูลค่าการซื้อขาย 32,323.47 ล้านบาท
ด้านนายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) เปิดเผยว่า ตลาดหุ้นโลกมีความอ่อนแอลงหลังหมดช่วงประกาศผลประกอบการของบริษัทจดทะเบียน ทำให้ตลาดฯ ไม่มีปัจจัยบวกเข้ามาหนุน
ขณะที่เกิดความไม่แน่นอนจากหลายประเด็นเพิ่ม ทั้งเรื่องแนวโน้มการปรับขึ้นอัตราดอกเบี้ยของธนาคารกลางสหรัฐฯ (เฟด) ที่อาจจะมากกว่าคาด และยังมีความกังวลเกี่ยวกับการเก็บภาษีการค้าของสหรัฐฯด้วย ซึ่งทำให้อาจเกิดความปั่นป่วนในค่าเงิน และราคาสินค้าโภคภัณฑ์ ด้านตลาดหุ้นในภูมิภาคเอเชียเช้านี้ส่วนใหญ่ก็เคลื่อนไหวในแดนลบ
นอกจากนี้ บ้านเราก็มีหุ้นหลายตัวที่มองแล้ว Valuation ค่อนข้างแพง ทำให้อาจเกิดแรงขายทำกำไรได้ โดยลดน้ำหนักการลงทุนลงและถือเงินสดเพิ่ม
พร้อมกันนี้ ให้ติดตามตัวเลขเงินเฟ้อของสหรัฐฯ ที่จะออกมาในวันศุกร์นี้ และทิศทางอัตราดอกเบี้ยของสหรัฐฯ ในการประชุมเฟดช่วงวันที่ 20-21 มี.ค.นี้ หลังจากนั้นก็เตรียมติดตามการทยอยประกาศผลประกอบการของกลุ่มแบงก์ในประเทศงวดไตรมาส 1/61 ที่คาดว่าจะประกาศออกมาในช่วงต้นเดือน เม.ย.นี้ ดังนั้นในช่วงเดือน มี.ค.อาจจะไม่มีประเด็นบวกเข้ามาเพิ่ม คงมีแต่ปัจจัยลบจากต่างประเทศเข้ามาเป็นหลัก ร้อมให้แนวรับ 1,790 จุด ส่วนแนวต้าน 1,820 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT มูลค่าการซื้อขาย 4,248.39 ล้านบาท ปิดที่ 554 บาท ลดลง 2 บาท
CPALL มูลค่าการซื้อขาย 1,911.02 ล้านบาท ปิดที่  86.75 บาท เพิ่มขึ้น 2 บาท
EA มูลค่าการซื้อขาย 1,561.72 ล้านบาท ปิดที่  59.75 บาท ลดลง 3.50 บาท
PTTEP มูลค่าการซื้อขาย 1,315.47 ล้านบาท ปิดที่ 111 บาทลดลง 4 บาท
PTTGC มูลค่าการซื้อขาย   1,033.48 ล้านบาท ปิดที่ 95.25 บาท ลดลง 3.75 บาท